ดาวโจนส์ดิ่ง 261.41 จุด
ดัชนีดาวโจนส์ตลาดหุ้นนิวยอร์กปิดร่วงลงอย่างหนักหลังดัชนีความเชื่อมั่นผู้บริโภคสหรัฐร่วงเกินคาด ด้าน น้ำมันตลาดไนเม็กซ์ปิดลดลง 61 เซนต์
17 ก.ค. 2553

ดัชนีดาวโจนส์ตลาดหุ้นนิวยอร์กปิดร่วงลงอย่างหนักหลังดัชนีความเชื่อมั่นผู้บริโภคสหรัฐร่วงเกินคาด ด้าน น้ำมันตลาดไนเม็กซ์ปิดลดลง 61 เซนต์ 
ดัชนีเฉลี่ยอุตสาหกรรมดาวโจนส์ร่วงลง 261.41 จุด หรือ 2.5% ปิดที่ 10,097.90 จุด ดัชนี S&amp;P 500 ลดลง 31.60 จุด หรือ 2.9% ปิดที่ 1,064.88 จุด และดัชนี Nasdaq ดิ่งลง 70.03 จุด หรือ 3.1% ปิดที่ 2,179.05 จุด
ตลาดหุ้นนิวยอร์กร่วงลงหลังจากรอยเตอร์/มหาวิทยาลัยมิชิแกนเปิดเผยว่า ดัชนีความเชื่อมั่นผู้บริโภคขั้นต้นในเดือนก.ค. ร่วงลงสู่ระดับ 66.5 จุด จากเดือนมิ.ย.ที่ระดับ 76.0 จุด ซึ่งต่ำกว่าที่นักวิเคราะห์ส่วนใหญ่คาดการณ์ไว้ที่ 74.5 จุด เนื่องจากผู้บริโภคมีความวิตกกังวลว่าเศรษฐกิจสหรัฐจะชะลอตัวลง
ดัชนีความเชื่อมั่นผู้บริโภคที่ร่วงลงเกินคาดในเดือนก.ย.สะท้อนให้เห็นว่า ชาวอเมริกันวิตกกังวลเกี่ยวกับแนวโน้มการฟื้นตัวของเศรษฐกิจและอัตราว่างงานที่อยู่ในระดับสูง ภาวะความเชื่อมั่นที่ถดถอยเช่นนี้อาจทำให้ผู้บริโภคลดการใช้จ่าย ซึ่งจะยิ่งส่งผลกระทบต่อเศรษฐกิจในอีก 2-3 เดือนข้างหน้า เนื่องจากตัวเลขการใช้จ่ายผู้บริโภคคิดเป็นสัดส่วนสูงถึง 70% ของกิจกรรมทางเศรษฐกิจโดยรวมในสหรัฐ
นักลงทุนผิดหวังต่อรายงานผลประกอบการที่อ่อนแอของซิตี้กรุ๊ป และแบงค์ ออฟ อเมริกา โดยราคาหุ้นซิตี้กรุ๊ปร่วงลง 6.25% หลังจากธนาคารเปิดเผยกำไรไตรมาส 2 ลดลง 38% มาอยู่ที่ระดับ 2.73 พันล้านดอลลาร์ หรือ 9 เซนต์ต่อหุ้น ขณะที่หุ้นแบงค์ ออฟ อเมริกา ร่วงลง 9.16% หลังจากธนาคารเปิดเผยกำไรไตรมาส 2 ลดลง 75% จากไตรมาสแรก มาอยู่ที่ระดับ 1.2 พันล้านดอลลาร์
หุ้นกูเกิลดิ่งลง 7% หลังจากกูเกิลเปิดเผยว่า กำไรไตรมาส 2 ที่ระดับ 1.84 พันล้านดอลลาร์ หรือ 5.71 ดอลลาร์/หุ้น ในช่วงเดือนเมษายน-มิถุนายน เพิ่มขึ้น 24% จากระดับ 1.48 พันล้านดอลลาร์ หรือ 4.66 ดอลลาร์/หุ้น ในช่วงเวลาเดียวกันของปีที่แล้ว ซึ่งยังน้อยกว่าที่นักวิเคราะห์คาดว่าจะอยู่ที่ระดับ 6.52 ดอลลาร์/หุ้น
อย่างไรก็ตาม นักลงทุนคลายความวิตกกังวลหลังจากคณะกรรมการกำกับหลักทรัพย์และตลาดหลักทรัพย์ (SEC) เปิดเผยว่า โกลด์แมน แซคส์ ยอมจ่ายค่าปรับ 550 ล้านดอลลาร์เพื่อยุติคดีแพ่งในข้อหาปิดบังข้อมูลที่สำคัญแก่นักลงทุนเกี่ยวกับตราสารหนี้ "ABACUS 2007-AC1" ซึ่งเป็นตราสารซีดีโอ หรือตราสารหนี้ที่มีสัญญาจำนองค้ำประกัน ซึ่งข่าวดังกล่าวทำให้หุ้นโกลด์แมน แซคส์ เป็นหุ้นเพียงไม่กี่ตัวในกลุ่มการเงินที่ปิดในแดนบวก
กระทรวงแรงงานสหรัฐรายงานว่า ดัชนีราคาผู้บริโภค (ซีพีไอ) ซึ่งเป็นดัชนีชี้วัดเงินเฟ้อ ลดลง 0.1% ในเดือนมิ.ย. ทำสถิติลดลงติดต่อกันเป็นเดือนที่ 3 และตรงข้ามกับที่นักวิเคราะห์ส่วนใหญ่คาดว่าจะทรงตัวจากระดับของเดือนพ.ค. เนื่องจากต้นทุนด้านพลังงาน อาหาร และค่าธรรมเนียมสายการบิน ปรับตัวลดลง
ด้านราคาน้ำมันดิบตลาดไนเม็กซ์ ลดลง 61 เซนต์ ไปปิดที่ระดับ 76.01 ดอลลาร์สหรัฐ/บาร์เรล